b"\n_START_ARTICLE_\nBeyonc\xc3\xa9\n_START_SECTION_\nZgodnje \xc5\xbeivljenje\n_START_PARAGRAPH_\nBeyonc\xc3\xa9 Giselle Knowles se je rodila v Houstonu, Teksasu. Njena mama Celestina Ann\xc2\xa0\xc2\xbbTina\xc2\xab\xc2\xa0(roj. Beyinc\xc3\xa9) je delala kot frizerka/stilistka. Beyonc\xc3\xa9jin o\xc4\x8de je Afroameri\xc4\x8dan, medtem ko ima mama afroameri\xc5\xa1ke, indijske in francoske korenine. Beyonc\xc3\xa9 je dobila svoje ime po maminem dekli\xc5\xa1kem priimku, ker je le-ta namre\xc4\x8d \xc5\xbeelela prepre\xc4\x8diti izumiranje imena, saj ga nosi zelo malo mo\xc5\xa1kih potomcev. Njena mlaj\xc5\xa1a sestra Solange je tudi pevka in igralka._NEWLINE_Beyonc\xc3\xa9 je obiskovala osnovno \xc5\xa1olo St. Mary v Fredericksburgu, Teksasu, kjer je hodila na ure plesa, baleta in glasbe. Njen talent za petje je odkrila plesna in\xc5\xa1truktorica Darletta Johnson, ko je za\xc4\x8dela prepevati neko pesem, Beyonc\xc3\xa9 pa jo je zaklju\xc4\x8dila in pri tem popolnoma zadela najvi\xc5\xa1ji ton. Beyonc\xc3\xa9jino zanimanje za glasbo in nastopanje se je nadaljevalo po zmagi na \xc5\xa1olskem talentnem \xc5\xa1ovu pri sedmih letih, kjer je pela pesem\xc2\xa0\xc2\xbbImagine\xc2\xab\xc2\xa0od Johna Lennona in premagala petnajst in \xc5\xa1estnajst letnike. Jeseni leta 1990 se je vpisala v glasbeno \xc5\xa1olo Parker Elementary School, ki je najbolj znana po svojem dodelanem programu glasbe in odkrivanju talentov. Izobra\xc5\xbeevala se je tudi na visoki \xc5\xa1oli za uprizoritvene in vizualne umetnosti v Houstonu in kasneje na Alief Elsik High School. Beyonc\xc3\xa9 je bila dve leti tudi solistka v doma\xc4\x8dem cerkvenem zboru._NEWLINE_Pri osmih letih je Beyonc\xc3\xa9 na avdiciji za dekli\xc5\xa1ko hip-hop skupino spoznala LaTavio Roberson, ki je bila sprejeta v skupino skupaj z Beyonc\xc3\xa9jino prijateljico Kelly Rowland. Skupina je dobila ime Girl's Tyme, imela je \xc5\xa1est \xc4\x8dlanic in izvajale so hip-hop in plesno glasbo. Girl's Tyme je pritegnila pozornost celotne Amerike, R&B producent z zahodne obale Arne Fragen pa je pri\xc5\xa1el v Houston, da bi jih osebno poslu\xc5\xa1al. Tako je Fragen skupino prijavil na takrat najve\xc4\x8dji televizijski \xc5\xa1ov Star Search, na katerem dekleta niso zmagala, kar je bil velik udarec za Beyonc\xc3\xa9jino samozavest. Kot je kasneje povedala, ji je pomagalo dejstvo, da tudi Britney Spears in Justin Timberlake na tem \xc5\xa1ovu nista zmagala. Beyonc\xc3\xa9jin o\xc4\x8de Matthew Knowles se je leta 1995 odlo\xc4\x8dil stvari vzeti v svoje roke in je pustil slu\xc5\xbebo ter postal njihov mened\xc5\xbeer. Ta poteza je pustila velike posledice na dru\xc5\xbeini, saj se je njihov dohodek zmanj\xc5\xa1al za polovico in jih prisilila, da se preselijo v dve lo\xc4\x8deni stanovanji. Matthew je zmanj\xc5\xa1al \xc5\xa1tevilo \xc4\x8dlanic skupine na \xc5\xa1tiri in pripeljal novo dekle LeToyo Luckett Dekleta so za\xc4\x8dela hoditi na avdicije za razli\xc4\x8dne zalo\xc5\xbeni\xc5\xa1ke hi\xc5\xa1e. Nato so kon\xc4\x8dno podpisale pogodbo z zalo\xc5\xbebo Elektra Records. \xc4\x8cez nekaj mesecev je bila pogodba prekinjena, \xc5\xa1e preden je skupina objavila nov album. Leta 1996 so dekleta za\xc4\x8dela snemati svoj prvenec v skladu s sporazumom s Sony Music in kmalu po tem je skupini uspelo podpisati pogodbo z zalo\xc5\xbebo Columbia Records.\n_START_SECTION_\n1997\xe2\x80\x932001: Destiny's Child\n_START_PARAGRAPH_\nLeta 1996 je skupina spremenila ime v Destiny's Child. Leta 1997 so Destiny's Child izdale svoj velik prvenec\xc2\xa0\xc2\xbbKilling Time\xc2\xab\xc2\xa0na soundtracku za film Mo\xc5\xbeje v \xc4\x8drnem. Naslednje leto je skupina izdala svoj istoimenski album, s svojo prvo uspe\xc5\xa1nico\xc2\xa0\xc2\xbbNo, No, No\xc2\xab. Album je pomagal skupini, da so postale uspe\xc5\xa1ne v glasbeni industriji z zmernimi prodajami in tremi\xc2\xa0\xc2\xbbSoul Train Lady of Soul Awards\xc2\xab\xc2\xa0nagradami za najbolj\xc5\xa1i R&B/Soul album leta, najbolj\xc5\xa1i novi R&B/Soul ali rap izvajalec ter najbolj\xc5\xa1a R&B/Soul pesem za\xc2\xa0\xc2\xbbNo, No, No\xc2\xab. Skupina je leta 1999 izdala drugi ve\xc4\x8dplatinasti album The Writting's on the Wall. Album vsebuje nekaj znanih pesmi skupine, kot na primer\xc2\xa0\xc2\xbbBills, Bills, Bills\xc2\xab,\xc2\xa0\xc2\xbbJumpin' Jumpin'\xc2\xab\xc2\xa0in\xc2\xa0\xc2\xbbSay My Name\xc2\xab. Slednja je tisti \xc4\x8das postala njihova najuspe\xc5\xa1nej\xc5\xa1a pesem in najbolj prepoznavna. Pesem\xc2\xa0\xc2\xbbSay My Name\xc2\xab\xc2\xa0je leta 2001 osvojila Grammy za najbolj\xc5\xa1i R&B nastop dua ali skupine in Grammy za najbolj\xc5\xa1o R&B pesem. Album The Writting's on the Wall se je prodal v ve\xc4\x8d kot 8 milijonih izvodih po svetu._NEWLINE_Ob velikem komercialnem uspehu so Destiny's Child za\xc4\x8dele polniti medije tudi s sodnim postopkom, ki sta ga spro\xc5\xbeili \xc4\x8dlanici LaTavia Roberson in LeToya Luckett, saj nista bili zadovoljni z delom njihovega mened\xc5\xbeerja Mathewa Knowlesa. Izlo\xc4\x8deni sta bili s snemanja videa za pesem\xc2\xa0\xc2\xbbSay My Name\xc2\xab, namesto njiju pa so najeli Farrah Franklin in Michelle Williams, kar je bil jasen znak, da je njuno sodelovanje s skupino zaklju\xc4\x8deno. A tudi Franklinova ni dolgo ostala v skupini. Po odstopu Luckettove in Robersonove se je Beyonc\xc3\xa9 zaradi pritiska medijev in kritikov, ki so pisali, da je sama kriva za njihov odhod, za\xc4\x8dela spopadati z depresijo. V tistem \xc4\x8dasu se je tudi raz\xc5\xa1la s fantom, s katerim je bila dolgo \xc4\x8dasa skupaj. Depresija je bila tako mo\xc4\x8dna, da je trajala kar nekaj let. Zaradi nje se je v\xc4\x8dasih tudi za nekaj dni zaprla v sobo in zavra\xc4\x8dala hrano. Sama je izjavila, da se je ve\xc4\x8dkrat trudila govoriti o svoji depresiji, ampak so takrat Destiny's Child ravno dobile svoj prvi Grammy in se je bala, da jo nih\xc4\x8de ne bi vzel resno. Kasneje je bila njena mama tista, ki ji je pomagala preboleti to bolezen.  To\xc5\xbeba je bila re\xc5\xa1ena z dogovorom, Beyonc\xc3\xa9 pa se je hitro zatem podala v solo vode. Leta 2000 je podpisala pogodbo z zalo\xc5\xbebo Columbia Records za tri samostojne albume, prvi\xc4\x8d pa se je samostojno predstavila leta 1999, ko je \xc5\xa1e bila del Destiny's Child in je posnela duet z Marcom Nelsonom\xc2\xa0\xc2\xbbAfter All Is Said and Done\xc2\xab\xc2\xa0za soundtrack filma The Best Man._NEWLINE_Preostale \xc4\x8dlanice skupine so posnele pesem\xc2\xa0\xc2\xbbIndependent Women Part I\xc2\xab, ki se je pojavila na soundtracku filma Charliejevi angel\xc4\x8dki. Ta je postala njihova najuspe\xc5\xa1nej\xc5\xa1a pesem na lestvicah, saj je bila na vrhu Ameri\xc5\xa1ke Billboard Hot 100 lestvice za 11 tednov. Med snemanjem njihovega tretjega albuma je Beyonc\xc3\xa9 dobila prvo igralsko vlogo v Carmen: A Hip Hopera. Film je moderna interpretacija opere Carmen iz 19. stoletja, ki jo je napisal skladatelj Georges Bizet. Ko je bil maja 2001 njihov tretji album Survivor izdan, sta Luckett in Roberson vlo\xc5\xbeili to\xc5\xbebo, da so bile pesem namenjene njima. Album je pristal na vrhu Ameri\xc5\xa1ke Billboard 200 lestvice, s 663.000 prodanimi kopijami v enem tednu. Na prvo mesto sta pristala tudi hita\xc2\xa0\xc2\xbbBootylicious\xc2\xab\xc2\xa0in\xc2\xa0\xc2\xbbSurvivor\xc2\xab, ki sta dobila Grammy za najbolj\xc5\xa1i R&B nastop dua ali skupine. Po izdaji bo\xc5\xbei\xc4\x8dnega albuma 8 Days of Christmas oktobra 2001 je skupina oznanila njihov razhod z namenom, da bo vsaka za\xc4\x8dela solo kariero.\n_START_SECTION_\nDru\xc5\xbeina\n_START_PARAGRAPH_\nBeyonc\xc3\xa9 naj bi za\xc4\x8dela hoditi z Jay-Z-jem po sodelovanju za pesem\xc2\xa0\xc2\xbb03 Bonnie & Clyde\xc2\xab, ki se je pojavila na njegovem sedmem albumu Blueprint 2: Gift & The Curse (2002). Beyonc\xc3\xa9 je v videospotu za pesem igrala Jay-Z-jevo dekle, kar je pod\xc5\xbegalo govorice o njunem razmerju. 4. aprila 2008 sta se skrivoma poro\xc4\x8dila. Do aprila 2014 sta skupno prodala 300 milijonov izvodov albumov. Beyonc\xc3\xa9 v medijih nerada govori o soprogu, saj meni, da je njuno zasebno \xc5\xbeivljenje osebna stvar in da se ne ti\xc4\x8de nikogar. Zato sta znana po tem, da varujeta svojo zasebnost, \xc4\x8deprav sta glede tega v zadnjih letih bolj spro\xc5\xa1\xc4\x8dena.\xc2\xa0\xc2\xbb\xc4\x8ce ste s pravo osebo, ona iz vas potegne najbolj\xc5\xa1e,\xc2\xab\xc2\xa0je dejala neko\xc4\x8d. Beyonc\xc3\xa9 je do\xc5\xbeivela spontani splav leta 2010 ali 2011. Ta dogodek opisuje kot najbolj \xc5\xbealostno stvar, ki se ji je kdajkoli zgodila. Takrat se je vrnila v studio in pisala glasbo, kar ji je pomagalo, da se je spopadla z izgubo. Aprila 2011 je Beyonc\xc3\xa9 z Jay-Z-jem odpotovala v Pariz, da bi posnela naslovnico za njen album 4, kjer je nepri\xc4\x8dakovano zanosila._NEWLINE_V avgustu se je par udele\xc5\xbeil prireditve MTV Video Music Awards 2011, na kateri je Beyonc\xc3\xa9 nastopala s pesmijo\xc2\xa0\xc2\xbbLove On Top\xc2\xab. Nastop je za\xc4\x8dela z izjavo\xc2\xa0\xc2\xbbNocoj \xc5\xbeelim, da vsi vstanete in za\xc4\x8dutite ljubezen, ki raste v meni\xc2\xab. Na koncu nastopa je spustila mikrofon, odpela svoj jopi\xc4\x8d in pobo\xc5\xbeala trebuh, s \xc4\x8dimer je potrdila svojo nose\xc4\x8dnost, na katero je \xc5\xbee prej namignila na rde\xc4\x8di preprogi. Njen nastop je prispeval k temu, da je tisto leto MTV Video Music Awards postala najbolj gledana oddaja v zgodovini postaje MTV, z 12,4 milijona gledalcev. Beyonc\xc3\xa9jina novica je navedena tudi v Guinnessovi knjigi rekordov za\xc2\xa0\xc2\xbbnajve\xc4\x8d zabele\xc5\xbeenih twittov na sekundo za en sam dogodek na Twitterju\xc2\xab, saj je prejela 8868 tvitov na sekundo.\xc2\xa0\xc2\xbbBeyonc\xc3\xa9 nose\xc4\x8da\xc2\xab\xc2\xa0pa je bila najbolj iskana fraza slede\xc4\x8dega tedna na iskalniku Google._NEWLINE_Ko sta leta 2011 Jay Z in Beyonc\xc3\xa9 obiskala Hrva\xc5\xa1ko in se navdu\xc5\xa1ila nad Hvarom, sta h\xc4\x8der, ki sta jo dobila 7. januarja 2012 v Lenox Hill Hospital v New Yorku, poimenovala Blue Ivy, po drevesu, ki se jima je med obiskom otoka \xc5\xa1e posebej vtisnilo v spomin zaradi lepih modrih cvetov. Jay-Z je bil ves \xc4\x8das poroda ob njeni strani. H\xc4\x8der sta takoj postavila na prvo mesto in ji posve\xc4\x8data veliko pozornosti.\xc2\xa0\xc2\xbbOtroke bom vedno postavila na prvo mesto. Obstaja polno \xc4\x8dudovitih \xc5\xbeensk, ki imajo uspe\xc5\xa1no kariero in veliko obveznosti, a jim vseeno uspeva, da so dobre mame. Glede na to, da se oba z Jay-jem ukvarjava z glasbo, se vedno pri\xc4\x8dakuje, da bo tudi najina h\xc4\x8di \xc5\xbeelela enako kariero. In \xc4\x8de si bo to res \xc5\xbeelela in jo bo osre\xc4\x8devalo, jo bom pri tem spodbujala.\xc2\xab\xc2\xa0Prav tako je izjavila, da svoji h\xc4\x8derki vsakodnevno govori, da \xc4\x8de si \xc5\xbeeli, lahko postane predsednica Amerike. Dva dneva po njenem rojstvu je Jay-Z objavil pesem\xc2\xa0\xc2\xbbGlory\xc2\xab\xc2\xa0na svoji spletni strani Lifeandtimes.com, kjer je na koncu pesmi uporabil njen jok. Pesem je pristala na 74. mestu Billboardove lestvice, s \xc4\x8dimer je Blue Ivy Carter postala najmlaj\xc5\xa1a izvajalka na tej lestvici."